Broj: 711-I-2378-M-454/22-02-24

Zagreb, 25. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Marije Vučković, ministrice poljoprivrede,** za davanjem mišljenja Povjerenstva,na 195. sjednici, održanoj dana 25. studenog 2022., daje sljedeće:

**MIŠLJENJE**

**Nije suprotno odredbama ZSSI/21-a da obveznica Marija Vučković, ministrica poljoprivrede, donese odluku o dodjeljivanju financijskih potpora Općini Sveti Petar u Šumi, u sklopu Javnog natječaja za provedbu Programa potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja za 2022. godinu, temeljem prijedloga Povjerenstva za provedbu Javnog natječaja te da potpiše ugovor kojim se navedena sredstva dodjeljuju toj Općini, jer okolnost da bi obveznik Mario Bratulić, općinski načelnik Općine Sveti Petar u Šumi bio njezin posebni savjetnik ne utječe na njezinu nepristranost prilikom odlučivanja o dodjeli sredstava radi održavanja manifestacije od javnog interesa.**

Obrazloženje

Zahtjev za mišljenjem Povjerenstva podnijela je Marija Vučković, ministrica poljoprivrede. U Povjerenstvu je zahtjev zaprimljen 25. studenog 2022. pod poslovnim brojem 711-U-8987-M-454/22-01-1, povodom kojeg se vodi predmet broj M-454/22.

Člankom 3. stavkom 1. podstavkom 4. ZSSI/21-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici ZSSI/21-a. Uvidom u Registar obveznika koji ustrojava i vodi Povjerenstvo utvrđeno je da Marija Vučković obnaša dužnost ministrice od 23. srpnja 2020. te da je stoga dužna pridržavati se odredba ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu za mišljenje obveznica navodi da je na temelju članka 45. Zakona o sustavu državne uprave („Narodne novine“, broj 66/19.), članka 1. Zakona o poljoprivredi („Narodne novine“, broj 118/18.) i Uredbi Komisije (EU) broj 1407/2013 od 18. prosinca 2013. o primjeni članka 107. i 108. Ugovora o funkcioniranju Europske unije de minimis potpore, donijela Program potpora za organizaciju skupova o poljoprivredi, ribarstvu, šumarstvu, veterini i zaštiti bilja (u daljnjem tekstu: Program) s ciljem poticanja informiranja, promocije, razmjene znanja, inovacija i dostignuća, domaćih proizvoda, povezivanja proizvođača i unapređenja poljoprivredne proizvodnje i prodaje.

Nadalje iznosi da je na temelju Programa na mrežnim stranicama Ministarstva poljoprivrede objavljen Javni natječaj za provedbu programa potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja za 2022. godinu, u okviru kojega se sufinanciraju organizacija znanstveno-stručnih skupova iz područja poljoprivrede, proizvodnje, prerade, sigurnosti i kvalitete hrane, organizacija i poslovanje poljoprivrednih proizvođača, organizacija gospodarskih skupova (sajmova i izložbi) u vezi s poljoprivredom, proizvodnjom i preradom proizvoda, prehranom i ruralnim razvojem, te organizacija lokalno- tradicijskih skupova (manifestacija) za prezentaciju kulturne baštine, tradicijskih obrta i lokalnih proizvoda.

Ističe da su prihvatljivi prijavitelji na Javni natječaj na pojedine aktivnosti sufinancirane Programom ustanove, stručna udružena, zadruge, zadružni savezi, jedinice lokalne i područne (regionalne) samouprave, te županijske i lokalne razvojne agencije. Rok za podnošenje zahtjeva na javnom natječaju bio je od 23. kolovoza 2022. do 07. rujna 2022., te su pored Programa i Javnog natječaja na istoj mrežnoj stranici objavljene i Upute za prijavitelje kao i Obrasci 1-6 za podnošenje zahtjeva za potporu. Također navodi da je za provedbu navedenog Javnog natječaja odlukom obveznice osnovano te imenovano Povjerenstvo za provedbu Javnog natječaja za provedbu Programa potpora za organizaciju skupova o poljoprivredi, ribarstvu, šumarstvu, veterini i zaštiti bilja za 2022. godinu u sastavu: Željka Velaga, predsjednica Povjerenstva, v.d. ravnateljice Uprave za potpore poljoprivredi i ruralnom razvoju, Franka Vojnović, članica Povjerenstva, glavna savjetnica ministrice, Anita Sever Koren, članica Povjerenstva, ravnateljica Uprave za poljoprivrednu politiku, EU i međunarodnu suradnju, Irena Georgievski, članica Povjerenstva, voditeljica Odjela za međunarodnu suradnju u Upravi za poljoprivrednu politiku, EU i međunarodnu suradnju, Mirela Brodski, članica Povjerenstva, viša stručna savjetnica u Službi za potpore poljoprivredi u Upravi za potpore poljoprivredi i ruralnom razvoju te Petra Badovinac, tajnica Povjerenstva, voditeljica Službe za međunarodnu suradnju i trgovinske odnose u Upravi za poljoprivrednu politiku, EU i međunarodnu suradnju.

Obveznica napominje da su na prvoj sjednici navedenog Povjerenstva predsjednica i svi članovi potpisali izjavu o povjerljivosti, nepristranosti i nepostojanju sukoba interesa te usvojili Poslovnik o radu Povjerenstva, kao i da su prema odredbama Javnog natječaja i Uputa za korisnike administrativno kontrolirali sve pristigle prijave, što je potom upisano u Obrazac za procjenu prijava. Obveznica navodi da je na temelju administrativne kontrole i pojedinačnih dopuna, odnosno obrazloženja napravljena rang lista prihvatljivih zahtjeva za financiranje te iznosa financiranja.

Ističe da je Općina sveti Petar u šumi poslala zahtjev za financiranjem troškova manifestacije „S klobasicom u Europu 2022. godine“, koja se održava po osmi put, koja predstavlja gospodarski skup (sajam i izložba) u vezi s poljoprivredom, proizvodnjom, preradom proizvoda, prehranom i ruralnim razvojem te da je podnositelj zahtjeva tražio potporu u visini od 50.000,00 kn. Nakon administrativne kontrole utvrđeno je da zahtjev zadovoljava uvjete prihvatljivosti propisane Programom, Javnim natječajem i Uputama za prijavitelje te da je priložena sva potrebna dokumentacija, dok je nakon provjere zatraženih troškova predmetno Povjerenstvo za provedbu natječaja predložilo ministrici poljoprivrede da se podnositelju zahtjeva odobri potpora u iznosu od 12.000,00 kn, odnosno 1.592,67 EUR-a.

Zaključno podnositeljica traži mišljenje Povjerenstva postoji li sukob interesa u slučaju dodjele financijske potpore Općini Sveti Petar u Šumi, imajući u vidu da je općinski načelnik navedene Općine, obveznik Mario Bratulić, istovremeno i posebni savjetnik ministrice poljoprivrede za veterinarstvo, sljedivost i sigurnost hrane, uz napomenu da su svi prijavitelji koji su udovoljili zahtjevima ostvarili potporu u iznosu od 5.000,00 kn do 102.000,00 kn, slijedom ocjene kvalitete prema objavljenom Programu i Javnom pozivu.

Člankom 2. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob inetresa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

U konkretnom slučaju iz zahtjeva za mišljenje proizlazi da obveznica Marija Vučković, ministrica poljoprivrede, treba odlučiti o dodjeli sredstava Općini Sveti Petar u Šumi temeljem provedenog Javnog natječaja za provedbu programa potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja za 2022. godinu povodom prijedloga Povjerenstva za provedbu Javnog natječaja utvrđenog prema propisanim uvjetima dodjele sredstava.

Novčani iznos koji je Povjerenstvo za provedbu Javnog natječaja predložilo dodijeliti je 12.000,00 kn, te bi se njime financirali troškovi održavanja manifestacije „S klobasicom u Europu 2022. godine“.

Povjerenstvo stoga utvrđuje da se radi o zahtjevu za financiranjem koje je podnijelo tijelo javne vlasti, Općina Sveti Petar u Šumi, te da je navedena Općina istodobno korisnik tih sredstava, pri čemu iz zahtjeva za mišljenje proizlazi da je obveznik Mario Bratulić, općinski načelnik Općine Sveti Petar u Šumi, koji je ispred Općine ovlašten podnositi zahtjeve za dodjelom sredstava, ujedno i posebni savjetnik ministrice poljoprivrede.

S obzirom da se navedena sredstva dodjeljuju radi održavanja gospodarske manifestacije iz područja poljoprivrede i ruralnog razvoja, koja se prema navodima obveznice održava osmi put, Povjerenstvo zaključuje da je ista od javnog interesa.

Imajući u vidu da se u ovoj situaciji novčana sredstva dodjeljuju Općini Sveti Petar u Šumi, a ne obvezniku Mariu Bratuliću, kao fizičkoj osobi, radi ostvarivanja nekih njegovih privatnih interesa, i to po provedenom Javnom natječaju, okolnost da bi navedeni obveznik bio posebni savjetnik obveznice Marije Vučković ne može utjecati na njezinu nepristranost prilikom odlučivanja o dodjeli sredstava, slijedom čega u ovoj situaciji javni interes nije ničim doveden u pitanje.

Stoga nije suprotno odredbama ZSSI/21-a da obveznica Marija Vučković, ministrica poljoprivrede, donese odluku o dodjeljivanju financijske potpore Općini Sveti Petar u Šumi u sklopu provedbe Javnog natječaja za provedbu programa potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja za 2022. te da potpiše ugovor ili drugi akt kojim se ista dodjeljuju navedenoj Općini.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznica Marija Vučković, elektroničkom dostavom
2. Objava na internetskoj stranici Povjerenstva
3. Pismohrana